นักลงทุนแห่เคาะขวา HPT ดันหุ้นพุ่ง 8% มูลค่าซื้อขายเฉียด 13 ลบ.ลุ้นผลงานครึ่งปีหลังโต
นักลงทุนแห่เคาะขวา HPT ดันหุ้นพุ่ง 8% ทะลุแนวต้าน 1.11 บ. มูลค่าซื้อขายเฉียด 13 ล้าน! ล่าสุด ณ เวลา 10.38 น. อยู่ที่ระดับ 1.15 บาท ปรับตัวขึ้น 0.09 บาท หรือ 8.49% สูงสุดที่ระดับ 1.20 บาท ต่ำสุดที่ระดับ 1.14 บาท ด้วยมูลค่าซื้อขาย 12.68 ล้านบาท
19 ต.ค. 2561

ผู้สื่อข่าวรายงานว่า ราคาหุ้นบริษัท โฮม พอตเทอรี่ จำกัด (มหาชน) หรือ HPT ล่าสุด ณ เวลา 10.38 น. อยู่ที่ระดับ 1.15 บาท ปรับตัวขึ้น 0.09 บาท หรือ 8.49% สูงสุดที่ระดับ 1.20 บาท ต่ำสุดที่ระดับ 1.14 บาท ด้วยมูลค่าซื้อขาย 12.68 ล้านบาท

ทั้งนี้ราคาหุ้น HPT ในวันนี้ปรับตัวขึ้นแรงเป็นวันที่ 2 ติดต่อกัน นับตั้งแต่ราคาหุ้นอยู่ที่ระดับ 1.03 บาท เมื่อวันที่ 17 ต.ค.2561 ขณะที่มูลค่าการซื้อขายในวันนี้สูงถึง 12 ล้านบาท สูงกว่าระดับมูลค่าซื้อขายปกติซึ่งจะอยู่ที่ราว 1 ล้านบาท เท่านั้น
ด้าน บล.แอพเพิล เวลธ์ แนะนำซื้อเก็งกำไร  HPT ให้แนวต้านที่ 1.08-1.11 บาท แนวรับที่ 1.02 บาท และตัดขาดทุนที่ 1.00 บาท
อนึ่งก่อนหน้านี้ นางสาวนิจวรรณ เชาว์กิตติโสภณ กรรมการและผู้อำนวยการฝ่ายการตลาด บมจ.โฮม พอตเทอรี่ (HPT) เปิดเผยว่า บริษัทมั่นใจว่ารายได้ปี 61 จะสามารถเติบโต 10% จากระดับ 170.46 ล้านบาทในปีก่อน หลังเชื่อว่ายอดขายในช่วงครึ่งปีหลัง โดยเฉพาะบริษัท เซ็นทรัล ฮอสพิแทลลิที จำกัด (CHL) ซึ่งเป็นผู้จำหน่ายสินค้ากลุ่มผลิตภัณฑ์เครื่องใช้และอุปกรณ์สำหรับโรงแรมและร้านอาหารจะเติบโตได้ดีกว่าครึ่งปีแรกตามแนวโน้มการเติบโตของคำสั่งซื้อ ประกอบกับ บริษัทอยู่ระหว่างการเจรจากับทั้งลูกค้าเก่าและลูกค้าใหม่เพื่อสร้างฐานรายได้เพิ่มเติม
ขณะเดียวกันบริษัทเตรียมรับรู้รายได้จากงานในมือที่รอส่งมอบ (backlog) ที่มีอยู่ราว 40 ล้านบาท ซึ่งจะทยอยรับรู้ทั้งหมดภายในระยะเวลา 2 เดือน และบริษัทจะพยายามรักษาคำสั่งซื้อล่วงหน้าทั้งปีให้อยู่ในระดับ 40 ล้านบาทด้วยเช่นกัน
ทั้งนี้ บริษัทวางเป้ารักษาอัตรากำไรสุทธิปีนี้ที่ระดับ 10% โดยมีแผนปรับราคาขายสินค้าเพิ่ม 3-5% หลังได้รับผลกระทบจากอัตราแลกเปลี่ยนผันผวน เนื่องจากบริษัททำธุรกิจโดยเน้นการส่งออกเป็นหลัก โดยได้ทำประกันความเสี่ยงอัตราแลกเปลี่ยนไว้แล้ว อีกทั้ง ยังมีการขายสินค้าเป็นเงินบาทกับคู่ค้าในประเทศเพื่อนบ้านเพื่อลดความเสี่ยงดังกล่าว อย่างไรก็ดีบริษัทมองแนวโน้มค่าเงินบาทช่วงครึ่งปีหลังจะอ่อนตัวลง